《凤凰台上忆吹箫 游灵岩山，登琴台眺远。》
清代·姚燮

万笏山云，一蠡城树，未秋先已苍凉。尽倚梦、芙蓉绝巘，巾带风飏。

庵竹萧萧送籁，空翠底、无尽斜阳。夫君逝，望里洞庭，遥隔南湘。

还指采香湿路，有三五渔舠，停楫鸥乡。问那度、深荷宴月，多少鸳鸯。

谁料乌飞鹿走，剩几处、断塔颓廊。休凄恋，钟外日渐昏黄。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。